Child Helpline International – rețeaua globală de servicii „telefonul copilului” sărbătorește astăzi, 17 mai 2024, Ziua Internațională a Telefonului Copilului. Child Helpline International este alianța internațională care reunește 155 de organizații membre din 133 de state din întreaga lume, alianță în care România este reprezentată de Asociația Telefonul Copilului.
Sărbătorim astăzi ZIUA INTERNAȚIONALĂ A TELEFONULUI COPILULUI, împreună cu cele 155 de organizații care oferă acest serviciu copiilor în 133 de state din întreaga lume, reunite sub alianța Child Helpline International. În România, Asociația Telefonul Copilului pune la dispoziția copiilor servicii de consiliere prin intermediul liniei europene de asistență pentru copii 116111, cunoscută și în rândul copiilor din România drept Telefonul Copilului.
**„La Telefonul Copilului, 116111, fiecare copil are o voce. Când vocile copiilor sunt ascultate, soluțiile la problemele lor prind viață. Dedicăm Ziua Internațională a Telefonului Copilului tuturor colegilor noștri – asistenți sociali, psihologi, psihoterapeuți, aflați la capătul celălalt al firului pentru sprijinul esențial acordat copiilor și tinerilor, oferindu-le posibilitatea de a comunica în deplină confidențialitate și ajutându-i să depășească problemele cu care se confruntă. An de an, numărul strigătelor de ajutor continuă să crească, iar acest lucru
demonstrează faptul că linia telefonică de asistență gratuită reprezintă un instrument de sprijin vital într-o lume în schimbare.”, a declarat Cătălina Surcel, Director executiv, Asociația Telefonul Copilului.**
În România, 72,7% dintre copiii care au apelat 116111, în anul 2023, au expus probleme psiho-emoționale, exprimând emoții negative în legătură cu situația lor la începutul apelului: singurătate, excludere și dificultate în relaționare, criză de identitate, frică și anxietate, depresie și tulburări de comportament. Raportat la grupele de vârstă ale copiilor, datele înregistrate anul trecut în urma situațiilor consiliate de Asociația Telefonul Copilului la 116111 relevă următoarele aspecte: grupa de vârstă cea mai vulnerabilă devine 13-15 ani, în procentaj de 42,6% din totalul solicitărilor preluate din partea copiilor (un procentaj de 3 ori mai mare față de anul 2022), urmată de grupa 10-12 ani, în procentaj de 26,5% (un procentaj de 4 ori mai mare față de anul 2022), respectiv 16-17 ani, în procentaj de 16,2%. 68,8% dintre copii au afirmat faptul că discută despre nevoile psiho-emoționale cu alte persoane, doar 19,28% discută cu părinții, 4,6% au afirmat faptul că au prezentat situația unui cadru didactic, iar în 3,8% dintre situații, aceștia au decis să discute cu o rudă, 3,52% nu au menționat acest aspect.
Conform ultimelor date publicate de Child Helpline International, alianță în care România este reprezentată de Asociația Telefonul Copilului, nevoia pentru serviciile de consiliere oferite la nivel global de organizațiile care o compun a crescut cu 74% în perioada 2019 – 2022. În anul 2022, la nivel global, organizațiile membre ale Child Helpline International au înregistrat 12.638.633 de apeluri, iar dintre acestea 3.765.975 au fost situații în care au fost acordate servicii de consiliere.
La nivel global, sănătatea mintală și violența rămân două dintre cele mai întâlnite motive pentru care copiii și tinerii contactează serviciul telefonul copilului, în România acesta fiind oferit de Asociația Telefonul Copilului, respectiv linia europeană de asistență pentru copii 116111. Peste 50% dintre contactele înregistrate fac referire la astfel de cazuri.
Serviciile „telefonul copilului” ascultă, oferă consiliere specializată și îndrumă copiii către servicii de asistență socială relevante pentru acele situații care impun intervenție în regim de urgență. Nu în ultimul rând, serviciile „telefonul copilului” atrag atenția permanent asupra problemelor la zi cu care se confruntă copiii, prin intermediul campaniilor de educare și conștientizare desfășurate.
Mulțumim reprezentanților mass media pentru toate materialele dedicate constant programului Telefonul Copilului. Totodată le mulțumim pentru asigurarea vizibilității numărului 116111 în rândul copiilor și părinților, ceea ce a facilitat tratarea cât mai multor cazuri de încălcare a drepturilor copilului. 116111 este linia europeană de asistență pentru copii, gestionată în România de Asociația Telefonul Copilului și Orange Romania Communications. Apelul către 116111 este oferit gratuit de Orange Romania Communications.
Asociația Telefonul Copilului Cu o experiență de peste 18 ani în domeniul protecției drepturilor copilului și ale familiei, Asociația Telefonul Copilului este o organizație neguvernamentală, non-profit, din România, care pune la dispoziția copiilor și părinților linia europeană de asistență pentru copii, 116111, cunoscută și în rândul copiilor din România drept Telefonul Copilului, disponibilă de luni până vineri, între orele 10.00-20.00. În perioada 21 noiembrie 2001 – 31 decembrie 2023, un număr total de 2.915.397 de apeluri a fost înregistrat de Asociația Telefonul Copilului, iar dintre acestea au fost identificate 109.598 de cazuri care au necesitat intervenția instituțiilor abilitate. Apelul este oferit gratuit de Orange Romania. Pentru informații detaliate despre Asociația Telefonul Copilului și activitatea acesteia, vă rugăm să ne contactați la numărul de telefon: 0740 111 468, adresa de e-mail telefonulcopilului@telefonulcopilului.ro sau să accesați website-ul organizației noastre https://telefonulcopilului.ro/
Child Helpline International Child Helpline International numără 155 de organizații membre din întreaga lume și activează astfel în 133 de țări pentru a oferi sprijin și suport copiilor care au nevoie de protecție. Child Helpline International utilizează tehnologii de comunicare și informaționale în măsură să le permită și copiilor marginalizați să obțină ajutor. http://www.childhelplineinternational.org